32006R1424
L 270/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1424/2006 НА СЪВЕТА
от 25 септември 2006 година
за изменение на Регламент (ЕО) № 1676/2001 относно въвеждане на окончателно антидъмпингово мито и окончателно събиране на временното мито върху вноса на фолио от полиетилен терефталат с произход от Индия и Република Корея
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност,
като взе предвид Регламент (ЕО) № 384/1996 на Съвета от 22 декември 1996 г. за защита срещу дъмпингов внос на стоки от страни, които не са членки на Европейската общност (1) (основния регламент),
като взе предвид Регламент (ЕО) № 1676/2001 от 13 август 2001 г. относно въвеждане на окончателно антидъмпингово мито и окончателно събиране на временното мито върху вноса на фолио от полиетилен терефталат с произход от Индия и Република Корея (2), и по-специално член 1, параграф 3 от него,
като взе предвид предложението на Комисията, представено след консултации с Консултативния комитет,
като има предвид, че:
А. ПРЕДИШНА ПРОЦЕДУРА
(1)
Съветът наложи с Регламент (ЕО) № 1676/2001 окончателно антидъмпингово мито върху вноса в Общността на фолио от полиетиленов терефталат (фолио PET) с произход, inter alia, от Индия. С оглед на големия брой производители износители на фолио PET от Индия по време на разследването, което доведе до приемането на този регламент (първоначалното разследване) беше подбрана извадка сред производителите износители съгласно член 17 от основния регламент. Бяха изчислени индивидуални дъмпингови маржове от 0 % до 65,3 % за отделно разследвани дружества, като беше изчислен и дъмпингов марж в размер на 57,7 % съгласно член 9, параграф 6 от основния регламент за дружествата извън извадката, които сътрудничеха. Впоследствие бяха наложени антидъмпингови мита в размер от 0 % до 62,6 %, като също така се взеха предвид изравнителните мита в резултат на експортните субсидии за същите стоки с произход от Индия, които тогава се прилагаха по силата на Регламент (ЕО) № 2597/1999 на Съвета (3).
(2)
Съветът измени с Регламент (ЕО) № 366/2006 (4) (регламентът за изменение) равнището на дъмпинговите маржове, изчислени съгласно Регламент (ЕО) № 1676/2001. Новите дъмпингови маржове са в размер от 3,2 % до 29,3 %, а новото антидъмпингово мито е в размер от 0 % до 18 %, пак с цел да се вземат предвид изравнителните мита в резултат от експортните субсидии за същите стоки с произход от Индия, изменени съгласно Регламент (ЕО) № 367/2006 на Съвета (5), приет след изтичането на срока на Регламент (ЕО) № 2597/1999 на Съвета.
(3)
Освен това Регламент (ЕО) № 367/2006 определя изравнителното мито, приложимо към дружествата извън списъка по член 1, параграф 2, в размер на 19,1 %, като маржът на експортната субсидия за тези дружества се изчислява на 12 %.
(4)
Член 1, параграф 3 от Регламент (ЕО) № 1676/2001, изменен с Регламент (ЕО) № 366/2006, изброява три критерии, посочени в съображение 7 по-долу, които, ако са изпълнени, дават възможност на индийските производители износители извън обхвата на антидъмпинговите мерки, наложени след първоначалното разследване, да им бъде предоставен режим на нов производител износител. Заявителите, които получават такъв режим, имат право на същото мито, както дружествата, оказали съдействие по време на първоначалното разследване, но останали извън извадката. Следователно те дължат мито, което съответства на среднопретегления дъмпингов марж, установен за дружествата, включени в извадката по време на първоначалното разследване, като се подразбира, че не се зачитат нулевите и минималните ставки съгласно член 9, параграф 6 от основния регламент.
(5)
По време на първоначалното разследване гореупоменатият среднопретеглен дъмпингов марж беше изчислен като среднопретеглената стойност на дъмпинговите маржове на трите дружества в извадката, тъй като едно от първоначално включените в извадката четири дружества имаше нулев марж. Така изчисленият среднопретеглен дъмпингов марж при първоначалното разследване беше 57,7 %, както е посочено в съображение 1. Регламентът за изменение значително намалява дъмпинговия марж за трите горепосочени дружества. Новият среднопретеглен дъмпингов марж, приложим към дружествата, които отговарят на изискванията на член 1, параграф 3 от Регламент (ЕО) № 1676/2001, преизчислен след данните в регламента за изменение следователно е 15,5 %.
Б. ЗАЯВЛЕНИЯ НА НОВИ ПРОИЗВОДИТЕЛИ ИЗНОСИТЕЛИ
(6)
Индийският производител износител SRF Limited (заявителят) подаде заявление за същия режим като на дружествата, оказали съдействие при първоначалното разследване и останали извън извадката (режим на нов производител износител).
(7)
Беше извършена проверка, за да се установи дали заявителя отговарят на критериите за предоставяне на режим на нов производител износител съгласно член 1, параграф 3 от Регламент (ЕО) № 1676/2001, а именно беше проверено дали:
-
не е изнасял в Общността стоките, описани в член 1, параграф 1 от този регламент през първоначалния период на разследване (1 април 1999 г.-31 март 2000 г.),
-
не е свързан с износител или производител в Индия, към когото се прилагат предвидените в регламента мерки,
и
-
след периода на разследване е изнасял засегнатите стоки или е подписал неотменимо договорно задължение да изнася значителни количества в Общността.
(8)
На заявителя беше изпратен въпросник с молба също така да представи доказателства, че отговаря на трите критерия, посочени по-горе.
(9)
Заявителят отговори на въпросника и представи доказателства, които се смятат за достатъчни за признаването му за нов производител износител.
(10)
Приложимото към заявителя антидъмпингово мито следва да се основава на среднопретегления дъмпингов марж за включените в извадката при първоначалното разследване с корекциите съгласно регламента за изменение, т.е. 15,5 %, както се посочва в съображение 5 по-горе.
(11)
Тъй като съгласно член 14, параграф 1 от основния регламент нито един продукт не е предмет едновременно на антидъмпингови и изравнителни мита с цел да се преодолее една и съща ситуация в резултат на дъмпинг или осигуряване на експортни субсидии, посоченото мито трябва да се намали с маржа на експортната субсидия на заявителя, установен в антисубсидийното разследване, което доведе до приемането на Регламент (ЕО) № 367/2006 (виж съображение 59 от Регламент (ЕО) № 366/2006). Тъй като за заявителя не е определено индивидуално изравнително мито, следва да се прилага митото, определено за всички други дружества.
(12)
Следователно антидъмпинговото мито за заявителя следва да се изчисли както следва:
Дружество
Марж на експортната субсидия
Марж на общата субсидия
Дъмпингов марж
Изравнително мито
Антидъмпингово мито
Общо мито
SRF Limited
12,0 %
19,1 %
15,5 %
19,1 %
3,5 %
22,6 %
(13)
Заявителят и производството на Общността са информирани за данните от проверката и имаха възможност да представят своите бележки.
(14)
Заявителят представи бележки по изчисляването на дъмпинговия марж. Бележките бяха взети предвид и отразени по-горе.
(15)
Всички останали аргументи и становища на страните бяха анализирани и надлежно взети предвид, където беше необходимо,
ПРИЕ НАСТОЯЩИЯ РЕГЛАМЕНТ:
Член 1
Член 1, параграф 2 от Регламент (ЕО) № 1676/2001 се изменя, както следва:
„2. Размерът на окончателното антидъмпингово мито, приложимо към нетните цени франко границите на Общността преди обмитяване е както следва за продуктите с произход от:
Страна
Дружество
Окончателно мито (%)
Допълнителен код по TАРИК
Индия
Ester Industries Limited
75-76, Amrit Nagar
Behind South Extension Part-1
New Delhi 110 003
India
17,3
A026
Индия
Flex Industries Limited
A-1, Sector 60
Noida 201 301, (U.P.)
India
0
A027
Индия
Garware Polyester Limited
Garware House
50-A, Swami Nityanand Marg
Vile Parle (East)
Mumbai 400 057
India
6,8
A028
Индия
Jindal Poly Films Limited
56 Hanuman Road
New Delhi 110 001
India
0
A030
Индия
MTZ Polyfilms Limited
New India Centre, 5th floor
17 Co-operage Road
Mumbai 400 039
India
18,0
A031
Индия
Polyplex Corporation Limited
B-37, Sector-1
Noida 201 301
Dist. Gautam Budh Nagar
Uttar Pradesh
India
0
A032
Индия
SRF Limited
Express Building 9-10
Bahadur Shah Zaraf Marg
New Delhi 110 002
India
3,5
A753
Индия
Всички други дружества
17,3
A999“
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 25 септември 2006 година.